6. ΑΠΟΦΑΣΙΣ ΥΠΟΥΡΓΟΥ ΠΡΟΕΔΡΙΑΣ ΤΗΣ ΚΥΒΕΡΝΗΣΕΩΣ Αριθ.44877/Γ της 6/24 Δεκ.1962 (ΦΕΚ Β΄ 490) Περί των όρων ιδρύσεως Πρακτορείων Εφημερίδων και Περιοδικών. Έχοντες υπ’ όψιν τας διατάξεις του άρθρ.4 του Νόμ.73/1944, αποφασίζομεν : 1) Από της δημοσιεύσεως της παρούσης, άδεια ιδρύσεως πρακτορείου εφημερίδων ή περιοδικών παρέχεται μόνον εις ανωνύμους εταιρείας και εις εταιρείας περιωρισμένης ευθύνης, ων το κατατεθειμένον κεφάλαιον δεν είναι έλασσον των δραχμών τριών εκατομμυρίων. 2) Η άδεια χορηγείται παρ’ ημών κατόπιν αιτήσεως των ενδιαφερομένων και μετά ητιολογημένην γνώμην πενταμελούς επιτροπής απαρτιζομένης εκ : α) του Νομικού Συμβούλου του Υπουργείου Προεδρίας Κυβερνήσεως, ως Προέδρου, β) ενός μέλους του Διοικητικού Συμβουλίου της Ενώσεως Ιδιοκτητών Ημερησίων Εφημερίδων Αθηνών, υποδεικνυομένου παρ’ αυτού, γ) ενός μέλους του Διοικητικού Συμβουλίου της Ενώσεως Ιδιοκτητών Ημερησίων Επαρχιακών Εφημερίδων υποδεικνυομένου παρ’ αυτού, δ) και ε) δύο τακτικών υπαλλήλων της Γενικής Διευθύνσεως Τύπου και Πληροφοριών επί βαθμώ τουλάχιστον 3ω. Τα υπό στοιχ. β-ε μέλη διορίζονται δι’ αποφάσεως ημών επί διετεί θητεία. 3) Εν τη αιτήσει χορηγήσεως αδείας δέον να εκτίθενται λεπτομερώς οι λόγοι οι συνηγορούντες υπέρ αυτής, προκειμένου να εξακριβούται αν δια της ιδρύσεως του νέου πρακτορείου εξυπηρετούνται αι πραγματικαί ανάγκαι του Τύπου. 4) Η άδεια θα περιέχη τους όρους υφ’ ούς θα λειτουργή το πρακτορείον και τας υποχρεώσεις, αίτινες θα αναληφθώσιν κατά την ίδρυσιν αυτού. Ιδία θα καθορίζεται εν αυτή ο τρόπος πλήρους οργανώσεως δικτύου προωθήσεως και κυκλοφορίας του Τύπου καθ’ όλην την Χώραν. Η μη τήρησις των όρων και των υποχρεώσεων θα δύναται να συνεπάγεται την άρσιν της χορηγηθείσης αδείας. 5) Πρακτορεία λειτουργούντα κατά την δημοσίευσιν της παρούσης δεν χρήζουν αδείας δια την συνέχισιν της λειτουργίας αυτών. Η παρούσα δημοσιευθήτω δια της Εφημερίδος της Κυβερνήσεως. 